Nitkellmu, u sewwa nagħmlu, dwar il-bżonn li d-deċiżjonijiet politiċi jittieħdu tajjeb, u dan għax għandhom ikunu bażati fuq informazzjoni korretta, fejn l-istampa tkun sħiħa. Jingħad dan, għax minkejja s-snin tal-eżistenza umana, l-esperjenza preżenti turina li hawn wisq bnedmin fil-politika li jgħixu fil-kaxxa limitata tagħhom. Jisimgħu dak li jridu u jibnu l-programm ta' ħidmiethom mhux fuq il-fatti, imma huma x'jikkunsidraw li huwa hekk. Jaħsbu, iktar agħar, fl-azzjoni u ma jikkunsidrawx l-effetti tagħha. 20 miljun f'riskju Tul il-ġimgħa li għadha kif għaddiet, id-dinja kienet xhud proprju ta' din is-sistema żbaljata ta' kif jittieħdu d-deċiżjonijiet politiċi. Ngħid dan għax l-Organizzazzjoni tan-Nazzjonijiet Uniti ħabbret, għal min ried jisma', li mill-istudji, mir-riċerki u l-fatti hemm madwar 20 miljun persuna li tant qed jgħixu f'faqar kbir li ser ikunu qed jissugraw il-mewt jekk ma jsirx xi ħaġa għalihom. Bnedmin mill-parti t'isfel tas-Sudan, is-Somalja, il-Yemen u l-parti ta' fuq tan-Niġerja li, jekk ma jsibux l-għajnuna neċessarja, tul dawn is-sitt xhur ser ikun hemm diversi li jitilfu ħajjithom. Ir-raġunijiet għal dan l-istat tal-affarijiet huma varji, prinċipalment però ġlied u kunflitti militari. Biss, fis-Somalja l-problema hija n-nuqqas qawwi ta' xita li ser taffettwa l-agrikultura sew. Għalhekk, għalina li aħna ċittadini tad-dinja, kosmopolitani, ser tiġi fuqna kriżi umanitarja li ma rajniex bħalha, definita bħala "unprecedented". Waħda li hija, fuq naħa kumplikata, u fuq l-oħra li ilha ġejja biċċa biċċa fuqna u li trid soluzzjoni immedjata minn dawk li huma affluwenti. Il-pajjiżi li għandhom il-flus u li huma sinjuri jistgħu jgħinu sabiex din it-traġedja ma sseħħx. Miżuri ta' emerġenza Għas-sejħiet ta' Antonio Guterres, is-Segretarju Ġenerali l-ġdid ta' din l-organizzazzjoni, saret laqgħa ġewwa Oslo, fin-Norveġja, biex wieħed jipprova jibda jiġbor il-4.4. biljun dollaru neċessarji għalihom. Bl-isforzi kollha jidher li sa issa nġabru madwar biljun u nofs dollaru, mertu prinċipali tal-ġenerożità tal-istess Norveġja. Dan ifisser li għad fadal qabża qawwija sabiex wieħed ikun jista' jwieġeb għal din il-kriżi umanitarja qawwija. Widnejn torox Biss, dan l-appell għas-sens komun u għar-raġuni jidher li qiegħed jaqa' fuq numru ta' widnejn torox. Prinċipalment fuq il-pajjiżi li għandhom saħħa ekonomika u militari qawwija. Fuq quddiem dawk li kienu promoturi sabiex jistabbilixxu 'l hekk imsejjaħ "Millennium Development", fejn l-ewwel punt tiegħu għadu preċiżament il-qerda tal-faqar u l-ġuħ fid-dinja. Għalhekk, sbatax-il sena wara, wieħed f'dan ċertament jistenna żgur iktar impenn mill-Istati Uniti tal-Amerika u miċ-Ċina, li ma jonqsux mir-riżorsi. Però, mhux biss, imma l-popli Ewropej li huma sinjuri jridu jifhmu li jekk ma jiċċaqilqux immedjatament ser ikun hemm imwiet qawwija u mewġ ferm iktar ta' bnedmin li jiċċaqilqu fil-proċess naturali tal-immigrazzjoni irregolari. Kumplikazzjonijiet Din il-ġimgħa kellna okkażjoni unika sabiex din il-pożizzjoni tiġi konfrontata li jidher li tlifniha. Pajjiżna, fil-Presidenza tal-Unjoni Ewropea, seta' kellu f'dan il-livell opportunità tul din il-ġimgħa li ltaqa' l-Kunsill, sabiex iġib iktar għarfien ta' dak li għaddej, li ġej għalina u l-effetti sħaħ fuqna lkoll. Għalina l-kumplikazzjonijiet huma iktar. L-ewwel, għax dawn il-pajjiżi m'humiex il-bogħod minna, u żgur li sija fil-Mediterran, kif ukoll fl-Ewropa ser ifittxu rifuġju u ħajja f'numri li aħna m'aħniex preparati għalihom. It-tieni, għax forsi m'aħniex nifhmu li l-miżuri li l-Presidenza Trump reġgħet ħarġet sabiex iżommu bnedmin minn dawn il-pajjiżi milli jmorru fl-Istati Uniti tal-Amerika ser neċessarjament iżidu fil-pressjoni fuq il-fruntieri ewropej u fuq il-kapaċità tal-istrutturi soċjali u ekonomiċi tagħna. Nafu li d-dinja hija kbira biżżejjed u għandha r-riżorsi; daqshekk ieħor kapaċi biex jitimgħu. Il-problema fundamentali għal dan però tibqa' fejn dawn jiġu minfuqa. Xi prijoritajiet jagħtu dawk li għandhom x'jagħmlu b'dak li għandhom. Sfortunatament dawn m'humiex sejrin fid-direzzjoni t-tajba. Ngħid dan għax meta wieħed jara li l-proċess ta' diżarmament progressiv li d-dinja kienet qabdet wara l-waqa' tal-Ħajt ta' Berlin għen f'diversi sitwazzjonijiet u inizjattivi. Kienet inqabdet direzzjoni unika u salutari. Wieħed kien jistenna kontinwazzjoni, iktar u iktar f'din il-kriżi umanitarja. Biss, sfortunatament qed naraw iktar pajjiżi jiftaħru li ser jonfqu ferm iktar fi proċess ġdid ta' armar militari. Smajna, proprju fuq dan, dikjarazzjonijiet mill-amministrazzjoni Trump, u wara miċ-Ċina u anke mill-Isvezja. Kollha passi li, flok isolvu, ser jikkumplikaw iktar dak li qiegħed jinħema. Ħatar u għasluġ Xi żball kbir huwa dan li quddiem traġedja imminenti bħal din, flok insalvaw 'il-bniedem, nonfqu iktar f'mezzi ta' distruzzjoni. X'opportunitajiet mitlufa għalina f'dan il-mument storiku, proprju meta hawn min qiegħed isejjaħ lilu nnifsu "kosmopolita", li flok jitlob konfront u attenzjoni, qed iħalli l-pożizzjoni tgħaddi. Fejn qed nitilfu l-mument li nkunu ħatar u għasluġ għas-sewwa u għall-affermazzjoni tal-prinċipji tal-ugwaljanza. Flok qed inkunu promoturi importanti fit-tqassim ġust tal-ġid komuni permezz tal-ġustizzja soċjali, qed nintilfu f'forma stramba ta' pragmatiżmu żbaljat. Nittama li fix-xhur li fadal nagħrfu dmirna f'dan il-mument storiku u nwettquh kif jixraq għal dawn il-povri proxxmi.
Dmir il-Kosmopoliti